Es  war e schweri Zeit, domols, vor 60 Johr, wie der große Kriech sei letschte Schnaufer gemacht hot un wie kurz vor seim Enn ach bei uns in de Palz noch viel Leit hänn sterwe misse, viel Haiser kabutt gschmisse worre sin un s kaum Hoffnung gäwe hot uf e besseri Zukunft. Ich war domols jo noch en klänner Schulerbu un häb nit alles verstanne, was do abgeloffe isch. Awer ich kann mich noch gut dra erinnre, wie an me Freidaach im März uf ä mol kä deitsche Soldate mäh im Städtel zu sähne waren, weil se sich all uf  de Wech gemacht hän fer iwwer de Rhei zu kumme, bevor die Brick bei Maxau gschbrengt werd. Ich wääß ach noch ganz genau, wie an sellem Freidaach Middaach vun Weschde her amerikanische Panzer kumme un in de Ort nei gfahre sin. Un mit dem Daach war de Kriech fer uns vorbei.  Ich will jetzt nit verzehle, wie viel schlimme Sache ach denooch noch bassiert sin. Vor allem, wie dAmis weidergezoche waren un an ehre Stell dFranzose es Saache ghat hän. Eichentlich waren jo bloß dOffizier un vielleicht ach  noch e paar vun de Unneroffizier richdiche Franzose. De große Reschd isch aus Nordafrika kumme. Un Schwarze aus de franzeesische Kolonie waren ach debei.  E paar Daach nooch em Eimarsch, s war am Karsamsdaach, isch dann was bassiert, wu ich mei Lebdaach nit vergesse duh, ach wann ich hunnert Johr ald werre deet. Die Franzose hän domols Order gäwe, dass e ganzi Strooß hot geraimt werre misse, weil ehrn General dort sei Hauptquardier hot ufschlache welle. Ich wääß nit, hot er immer noch Angschd ghat vor  de Deitsche odder wollt er bloß kännie um sich rum hawe. Uff jeden Fall hän nooch re Stunn kää Deitsche mäh in de Strooß wohne derfe.  Mer waren domols ach in dere Strooß dehääm, weil unser Haus bombadiert worre war un kä Dach mäh ghat hot. Un so hän ach mer unser Bindel packe un uns uf de Wech mache misse. Wuhi, des hän mer noch nit gewisst. Wann ich sach mer, so waren des mei Mudder, mein klänner Bruder, der grad e halwes Johr ald war, un ich. Dann mein Vadder isch, wie all die annre deitsche  Männer, die beim Eimarsch dehääm waren, vun de Franzose eigschberrt gewest. Mei Mudder hot sich beim Zammepacke vun dem Zeich, wu mer hot mitnemme derfe, arch schwer gedu un so hots halt lang gedauert, bis mer fortkumme sin. Ich heer heit noch des dutswit, dutswit vun denne franzeesische Soldate, wu uns agetriewe hän, dass es e bissel schneller gehe dut. Im letschte Moment hot mei Mudder noch e irdenes Häffel, wu Millich fer de Klänne drin war, vum Herd genumme. Des hot ubedingt mitgemisst, dann Millich hot  mer domols jo kaum kriecht, die war fer dFranzose bschdimmt.  Mer waren kaum e paar Schritt gange, do isch uns enner vun denne Franzose iwwer de Wech geloffe  es war en Weißer  un hot uns aghalte. Bevor mer iwwerhaupt gewisst hän was los isch, hot er des Millichhäffel gepackt un uff de Bodde gschmisse. Des Häffel isch in dausend Scherwe ausenanner gfahre un dMillich isch im Gassegräwel geland. Ganz wiedich hot der Franzos dann noch was geblärrt, wu sich agheert hot wie Bosch. Was des hääße  sell, häb ich domols noch nit gewisst. Ich häb bloß ganz genau gsähne, wie mei Mudder gheilt hot weche dem wieschde Kerl. Awer sie hot jo nix gechen mache dirfe.  Mer hän jetzt ganz schnell vun dere gschberrte Strooß runner kumme welle, dann die Stunn, wu dFranzose gsetzt ghatt hän, war schun bal rum. Awer wie mer grad in e Seitegässel eibieche wänn, hän mer mit de Schees en Neecher agerempelt, wu grad vorbei kumme isch. Ich sähn en heit noch vor mer. s war en Kerl wie en Bääm so groß un dodezu noch  kohlraweschwarz, grad zum fierchte. Mer hännen jo nit fer gern iwwer de Haufe gerennt. Awer wie hetten mer des erkläre selle. Mei Mudder hot jo kä Franzeesisch gekinnt un ich ach nit. Awer all zwä hän mer großi Angschd ghatt vor dem, was jetzt kumme dut.  Un wirklich, die Angschd war nit umesunscht. Dann der schwarze Ries langt doch tatsächlich mit seine große Pranke in de Kinnerwache nei un holt mei Briederle raus. Mei Mudder isch so verschrocke, dass se kä Wort mäh hot sache kinne. Un ich häb bloß  geplärrt mach em nix, mach em nix, weil ich mer vorgschdellt häb, dass er des Biewel uff de Bodde schmeiße dut, so wie der anner wieschde Kerl des Millichhäffel.  Awer dem Klänne isch gar nix bassiert, im Gechedäl. Der Neecher hot en bloß lang betracht, hot en e bissel gschdrächelt un dann wieder in dSchees nei gelecht. Un dann hot er in sei Hossesäck gelangt un in sei Jackedasche, hot dort Keks un Schoklad un Gutsle rausgholt un alles schä ufs Kisse vun de Schees gelecht. Un dodezu hot er gschdrahlt  iwwers ganze Gsicht un hot e paar mol pour le bébé gerufe. Un mer hot er ach was in dHand gedrickt un hot e Wort dezu gsacht, wu ich noch nie nit gheert ghat häb. s hot geklunge wie Schewing gumm odder so ähnlich.  Un dann isch er äfach weider geloffe, der große Neecher in seinre franzeesische Uniform. Un mer hän noch nit emol dankschää zu em sache kinne, so baff waren mer iwwer den schwarze Mann, weil der ach fer uns Deitsche e gudes Herz ghat hot.